b'\n_START_ARTICLE_\nOpij\n_START_PARAGRAPH_\nOpij je posu\xc5\xa1en mle\xc4\x8dek iz nezrelih glavic vrtnega maka (Papaver somniferum). Med su\xc5\xa1enjem mle\xc4\x8dka pride do oksidacije in nastane rjava do \xc4\x8drna masa, ki se imenuje surovi opij. Glavne sestavine, ki izkazujejo farmakolo\xc5\xa1ki u\xc4\x8dinek, so alkaloidi morfin, kodein in tebain. Polsintezno pridobljen diacetilmorfin, znan kot heroin, je zdale\xc4\x8d najbolj raz\xc5\xa1irjen derivat opija.\n_START_SECTION_\nPridobivanje\n_START_PARAGRAPH_\nObi\xc4\x8dajno poteka pridobivanje opija po slede\xc4\x8di metodi: nezrele makove glavice zare\xc5\xbeejo in iz njih primezi ro\xc5\xbenat mle\xc4\x8dek. Po 6-8 urah oberejo z oksidacijo in posu\xc5\xa1itvijo nastali surovi opij. Navadno sledi segrevanje in gnetenje surovega opija ter ve\xc4\x8dmese\xc4\x8dna fermentacija s plesnijo Aspergillus niger, da pridobijo opij, primeren za kajenje._NEWLINE_V farmacevtske namene je zgornja metoda zaradi dolgotrajnosti neprimerna. Opij pridelajo iz makove slame z izlu\xc5\xbeitvijo v topilo.\n_START_SECTION_\nDe\xc5\xbeele proizvajalke\n_START_PARAGRAPH_\nV svetovnem merilo so glavne pridelovalke opija Afganistan, Mjanmar in Laos. V Afganistanu je bila pod Talibani leta 2000 pridelava opija prepovedana, kar je zmanj\xc5\xa1alo proizvodnjo za 94\xc2\xa0%, s prihodom Ameri\xc4\x8danov, leta 2001 in strmoglavljenjem talibanske oblasti pa je ponovno v razcvetu. V letu 2004 je Afganistan pridelal \xc5\xbee 76\xc2\xa0% svetovnega opija.'